Anita Knakkergaard (DF), 2007-05-29:
Teknisk set
tror jeg, vi trænger til lige at gå tilbage og se på, hvad det egentlig er, vi kan i dag, for der er stort set ikke meget nyt i det, Socialdemokraterne foreslår, andet end de 8 dages frist.
Så jeg vil gerne have, vi lige repeterer.
Ved en lejebolig skal beboerne først og fremmest henvende sig til ejeren eller boligforeningen.
Det er vi enige om.
Kommunen er bygningsmyndighed og udreder klager over vedligehold eller mangler og fører tilsyn med bolighygiejnen i udlejningsboliger.
Det kan blive nødvendigt at inddrage kommunen, hvis en udlejer ikke formår at løse problemet.
Henvendelse sker til teknisk forvaltning, der foranlediger, at de nødvendige prøver foretages.
Det er det, vi bl.a. ikke vil være med til.
Embedslægeinstitutionen kan efter anmodning fra kommunen give sundhedsfaglig rådgivning og give påbud, hvis lejligheden er uegnet til beboelse.
Det kan man jo allerede i forvejen, vil jeg sige til fru Lissa Mathiasen, så det behøver vi heller ikke at få gentaget i Socialdemokraternes forslag.
Beboeren har også mulighed for at gå til huslejenævnet, beboerklagenævnet og boligretten.
I mange tilfælde har beboeren en retshjælpsforsikring eller kan eventuelt få fri proces.
Socialdemokraterne ved, at regeringen bl.a. på baggrund af Dansk Folkepartis ønske for længe siden har iværksat en undersøgelse, der bl.a. omfatter omfanget af skimmelsvamp i de danske boliger inden for den almene udlejningssektor, omfanget af skimmelsvamp i offentlige institutioner, børnehaver og skoler.
Resultaterne forventes at foreligge inden den 1. juni 2007.
Vi vil da ikke sidde det overhørig, da vi også er interesseret i institutionerne, vores børneinstitutioner, vores skoler.
Vi laver ikke bare noget for lejeren, vi vil lave det over en bred kam.
Derfor venter vi selvfølgelig på den undersøgelse, der blev iværksat sidste efterår.
Derforuden vedtager vi lige om lidt at indføre en udmærket byggeskadeforsikring, så det er ikke, fordi der ikke er sket noget, der bl.a. også i nybyggeri tager sig af skimmelsvampproblemet.
Det er da ikke, fordi der, som fru Lissa Mathiasen siger, ingenting sker.
Der er sket masser.
Men jeg synes, det er et godt initiativ, at vi kan få talt om det.
Men det er da også det eneste.
Det er da så populistisk, det her, jeg ser fra Socialdemokraterne.
Det er da for at være først, det er ikke for andet.
Lad os da få lavet en ordentlig, grundig undersøgelse, og ud fra den laver vi så tingene. Det samme er gældende med hensyn til Sundhedsstyrelsen.
De udarbejder nu en vejledning om sundheden i boliger, og det synes jeg også er godt, og det er da også sket, siden fru Lissa Mathiasen sidste efterår havde det andet forslag.
Socialdemokraterne foreslår, at udlejer, såfremt lejer klager over en usund bolig, skimmelsvamp eller lignende, får et frist på 8 dage til via en uafhængig teknisk analyse at afklare, om der er skimmelsvamp eller lignende i boligen.
Det vil sige, at der, hvor kommunen ellers normalt har betalt regningen, vil man nu have udlejeren til at betale, hvis det så viser sig, at det er lejerens skyld.
Og vi fik jo også at vide i den høring, at i ca. 50 pct. af tilfældene er det lejerens skyld.
Det er korrekt, at det var det, vi hørte, og så skal lejeren ind og betale den udgift.
Det er altså ikke rimeligt.
Vi synes, det er bedre, at kommunen betaler.